PMIndiaData/PMIndiaSum huggingface dataset:
ഐ.സി.എ.ഐ.യും, കെനിയയിലെ ഐ.സി.പി.എ.കെ. യും തമ്മില്‍ ധാരണാപത്രം ഒപ്പ് വയ്ക്കും

ഇന്‍സ്റ്റിറ്റ്യൂട്ട് ഓഫ് ചാര്‍ട്ടേര്‍ഡ് അക്കൗണ്ടന്റ്‌സ് ഓഫ് ഇന്ത്യയും (ഐ.സി.എ.ഐ.), ഇന്‍സ്റ്റിറ്റ്യൂട്ട് ഓഫ് പബ്ലിക് അക്കൗണ്ട്‌സ് ഓഫ് കെനിയയും (ഐ.സി.പി.എ.കെ.) തമ്മില്‍ ധാരണാപത്രം ഒപ്പിടുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. സംയുക്ത ഗവേഷണം, ഗുണനിലവാര നിയന്ത്രണത്തന് പിന്‍തുണ, ശേഷി വികസനം, ട്രെയിനിംഗ് അക്കൗണ്ടന്റ്മാരുടെ വിനിമയ പരിപാടികള്‍, തുടര്‍ വിദ്യാഭ്യാസ പരിപാടികള്‍, ശില്‍പ്പശാലകള്‍ സമ്മേളനങ്ങള്‍ തുടങ്ങിയവ നടത്താന്‍ ധാരണാപത്രം സഹായിക്കും. വിശദാംശങ്ങള്‍ · ഐ.സി.എ.ഐ. യും, ഐ.സി.പി.എ.കെ. യും പരസ്പരം അംഗീകരിച്ച സമയക്രമം പ്രകാരം രണ്ട് സ്ഥാപനങ്ങളിലെയും പ്രധാനപ്പെട്ട അംഗങ്ങള്‍ക്ക് തങ്ങളുടെ അറിവും, അനുഭവ സമ്പത്തും കൈമാറാന്‍ വേദി ലഭിക്കും. · ഐ.സി.എ.ഐ., ഐ.സി.പി.എ.കെ. പങ്കാളിത്തത്തെക്കുറിച്ച് മൊത്തത്തില്‍ അവബോധം സൃഷ്ടിക്കുന്നതിന് സംയുക്ത പ്രവര്‍ത്തനങ്ങള്‍ കാഴ്ചവയ്ക്കും. · ഗുണനിലവാര ഉദ്യമങ്ങള്‍, ട്രെയിനി അക്കൗണ്ടന്റ്മാരുടെ വിനിമയ പരിപാടികള്‍ മുതലായവയില്‍ ഐ.സി.എ.ഐ. യും, ഐ.സി.പി.എ.കെ. യും തമ്മില്‍ സഹകരിക്കും. പ്രധാന ഗുണഫലം കെനിയയുടെ ആറാമത്തെ ഏറ്റവും വലിയ വ്യാപാര പങ്കാളിയും, കെനിയയിലേയ്ക്കുള്ള ഏറ്റവും വലിയ കയറ്റുമതി രാജ്യവും ഇന്ത്യയാണ്. മൊത്തം ആഭ്യന്തര ഉല്‍പ്പാദന വളര്‍ച്ചയുടെ തോതില്‍ കെനിയന്‍ സമ്പദ്ഘടന ആഫ്രിക്കയിലെ ഏറ്റവും മികച്ച സമ്പദ് ഘടനകളില്‍ മുന്‍പന്തിയിലാണ്. കെനിയയുടെ ഒന്നാമത്തെ വിദേശ വ്യാപാര പങ്കാളിയാകാനാണ് ഇന്ത്യയുടെ ശ്രമം. ഈ ധാരണാപത്രം വഴി കെനിയയില്‍ ഇന്ത്യന്‍ ചാര്‍ട്ടേര്‍ഡ് അക്കൗണ്ടന്റ്മാര്‍ക്ക് വമ്പിച്ച തൊഴിലവസരങ്ങളും ലഭ്യമാകും.
കസ്റ്റംസ് വിഷയങ്ങളില്‍ ഇന്ത്യ - ഫിലിപ്പീന്‍സ് സഹകരണ കരാറിന് അംഗീകാരം

കസ്റ്റംസ് വിഷയങ്ങളില്‍ സഹകരിക്കുന്നതിനും പരസ്പരം സഹായം നല്‍കുന്നതിനും ഇന്ത്യയും ഫിലിപ്പീന്‍സും തമ്മില്‍ ഒപ്പു വച്ച് കരാറിന് പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്‍കി. കസ്റ്റംസ് കുറ്റകൃത്യങ്ങള്‍ തടയുന്നതിനും കുറ്റകൃത്യങ്ങള്‍ നടന്നാല്‍ അവയുടെ അന്വേഷണത്തിനും ആവശ്യമായ പ്രസക്ത വിവരങ്ങള്‍ ലഭ്യമാക്കുന്നതിന് കരാര്‍ ഉപകരിക്കും. ഇരുരാജ്യങ്ങളും തമ്മിലുള്ള വ്യാപാരം പ്രോത്സാഹിപ്പിക്കുന്നതിനും ചരക്കുകളുടെ സുഗമമായ ക്ലീയറന്‍സിനും കരാര്‍ വഴിയൊരുക്കും. രണ്ട് രാജ്യങ്ങളും ആവശ്യമായ നിയമപരമായ നടപടികള്‍ കൈക്കൊണ്ട് കഴിഞ്ഞാല്‍ കരാര്‍ പ്രാബല്യത്തില്‍ വരും. പശ്ചാത്തലം ഇന്ത്യയുടെയും ഫിലിപ്പീന്‍സിന്റെയും കസ്റ്റംസ് അധികാരികള്‍ തമ്മില്‍ ഇന്റലിജന്‍സ് വിവരങ്ങള്‍ പരസ്പരം കൈമാറുന്നതിനുള്ള നിയമപരമായ ചട്ടക്കൂട് കരാര്‍ പ്രദാനം ചെയ്യും. കസ്റ്റംസ് നിയമങ്ങളുടെ ശരിയായ വിനിയോഗം, കസ്റ്റംസ് കുറ്റകൃത്യങ്ങള്‍ തടയല്‍, കസ്റ്റംസ് കുറ്റകൃത്യങ്ങളുടെ അന്വേഷണം, നിയമപരമായ വ്യാപാരം പ്രോത്സാഹിപ്പിക്കല്‍ എന്നിവയ്ക്ക് കരാര്‍ സഹായകരമാകും. രണ്ട് രാജ്യങ്ങളിലെയും കസ്റ്റംസ് അധികാരികളുടെ സമ്മതത്തോടെ കരട് കരാറിന് അന്തിമ രൂപം നല്‍കിയിട്ടുണ്ട്. ഇരു രാജ്യങ്ങളും തമ്മില്‍ വ്യാപാരം ചെയ്യുന്ന ചരക്കുകളുടെ ഉത്ഭവം സംബന്ധിച്ച സാക്ഷ്യപ്പെടുത്തലിന്റെ ആധികാരികതയും, കസ്റ്റംസ് മൂല്യത്തിന്റെ പിഴവില്ലായ്മയും സംബന്ധിച്ച ഇന്ത്യയുടെ ആശങ്കകള്‍ കണക്കിലെടുത്തുകൊണ്ടാണ് കരട് കരാറിന് രൂപം നല്‍കിയിട്ടുള്ളത്.
തിരുപ്പതിയിലും ബെര്‍ഹാംപൂരിലും രണ്ട് ഐസറുകള്‍ സ്ഥാപിക്കാന്‍ കേന്ദ്ര മന്ത്രിസഭയുടെ അനുമതി

ആന്ധ്രാ പ്രദേശിലെ തിരുപ്പതിയിലും ഒഡീഷയിലെ ബെര്‍ഹാംപൂരിലും രണ്ട് പുതിയ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് സയന്‍സ് എഡ്യൂക്കേഷന്‍ ആന്റ് റിസര്‍ച്ച് (ഐസറുകള്‍) സ്ഥാപിക്കുന്നതിനും അവയുടെ പ്രവര്‍ത്തനത്തിന് സ്ഥിരം ക്യാമ്പസുകള്‍ ഒരുക്കുന്നതിനും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഇതിനായി മൊത്തം വേണ്ടി വരുന്ന ചെലവ് 3074.12 കോടി രൂപയാണ്. (ഒറ്റത്തവണ ചെലവുകള്‍ : 2366.48 കോടി രൂപ, ആവര്‍ത്തന ചെലവുകള്‍ : 707.64 കോടി രൂപ) ഓരോ ഐസറിലും ഏഴാം കേന്ദ്ര ശമ്പള കമ്മീഷന്റെ ലെവല്‍ 14 ന് തുല്യമായ രജിസ്ട്രാറുടെ രണ്ട് തസ്തികകള്‍ സൃഷ്ടിക്കാനും മന്ത്രിസഭ അനുമതി നല്‍കി. വിശദാംശങ്ങള്‍ മൊത്തം ചെലവ് വരുന്ന 3074.12 കോടി രൂപയില്‍ 2366.48 കോടി രൂപ ഈ ഇന്‍സ്റ്റിറ്റ്യൂട്ടുകളുടെ സ്ഥിരം ക്യാമ്പസുകള്‍ പണിയുന്നതിനായി ചെലവിടും. ഇന്‍സ്റ്റിറ്റ്യൂട്ടുകള്‍ മൂലധന ചെലവ് (കോടി രൂപയില്‍) ആവര്‍ത്ത ചെലവ് (കോടി രൂപയില്‍) മൊത്തം (കോടി രൂപയില്‍) ഐസര്‍ തിരുപ്പതി 1137.16 354.18 1491.34 ഐസര്‍ ബെര്‍ഹാംപൂര്‍ 1229.32 353.46 1582.78 ആകെ മൊത്തം 2366.48 707.64 3074.12 Ø രണ്ട് ഐസറുകളും ചേര്‍ന്ന 1,17,000 ചതുരശ്ര മീറ്റര്‍ വിസ്തൃതിയില്‍ നിര്‍മ്മാണ പ്രവര്‍ത്തനങ്ങള്‍ നടത്തും. ഓരോ ഐസറിലും 1855 വിദ്യാര്‍ത്ഥികള്‍ക്ക് വേണ്ട അടിസ്ഥാന സൗകര്യമുണ്ടാകും. Ø സ്ഥിരം ക്യാമ്പസുകളുടെ നിര്‍മ്മാണം 2021 ഡിസംബറോടെ പൂര്‍ത്തിയാകും. പ്രയോജനങ്ങള്‍ : അണ്ടര്‍ ഗ്രാജുവേറ്റ്, പോസ്റ്റ് ഗ്രാജുവേറ്റ്, പി.എച്ച്.ഡി., ഇന്റഗ്രേറ്റഡ് പി.എച്ച്.ഡി. തലങ്ങളില്‍ ഉന്നത നിലവാരത്തിലുള്ള ശാസ്ത്ര വിദ്യാഭ്യാസം മുന്‍നിര ശാസ്ത്ര മേഖലകളില്‍ അവര്‍ ഗവേഷണ പ്രവര്‍ത്തനങ്ങള്‍ ഏറ്റെടുക്കും. ഏറ്റവും മികച്ച ശാസ്ത്ര പ്രതിഭകളെ ഫാക്കല്‍റ്റികളായി ആകര്‍ഷിച്ചും ഇന്ത്യയില്‍ ശാസ്ത്രീയ മനുഷ്യശേഷിയുടെ കരുത്തുറ്റ അടിത്തറ പാകിയും ഇന്ത്യയെ ഒരു വിജ്ഞാന സമ്പദ്ഘടനയിലേയ്ക്ക് മുന്നോട്ട് നയിക്കും. പശ്ചാത്തലം : 2015 ല്‍ ആന്ധ്രാ പ്രദേശ് പുനസംഘടനാ നിയമത്തിന് അനുസൃതമായിട്ടാണ് തിരുപ്പതിയിലെ ഐസര്‍ സ്ഥാപിച്ചത്. 2015 ലെ ബജറ്റ് പ്രസംഗത്തില്‍ കേന്ദ്ര ധനമന്ത്രി നടത്തിയ പ്രഖ്യാപനത്തിന് അനുസൃതമായിട്ടാണ് 2016 ല്‍ ബര്‍ഹാംപൂരില്‍ ഐസര്‍ സ്ഥാപിതമായത്. ഈ ഇന്‍സ്റ്റിറ്റ്യൂട്ടുകള്‍ നിലവില്‍ താല്‍ക്കാലിക ക്യാമ്പസുകളിലാണ് പ്രവര്‍ത്തിക്കുന്നത്.
പുണ്യമാസമായ റംസാന്റെ ആരംഭത്തില്‍ പ്രധാനമന്ത്രി ആശംസകള്‍ നേര്‍ന്നു

പുണ്യമാസമായ റംസാന്റെ തുടക്കത്തില്‍ പ്രധാനമന്ത്രി ശ്രീ. നരേന്ദ്ര മോദി ജനങ്ങള്‍ക്ക് ആശംസകള്‍ നേര്‍ന്നു. ‘ഏവര്‍ക്കും റംസാന്‍ ആശംസകള്‍. മൈത്രിയുടെയും, കാരുണ്യത്തിന്റെയും, ദാനത്തിന്റെയും പ്രാധാന്യം എടുത്ത് പറഞ്ഞ പ്രവാചകന്‍ മുഹമ്മദിന്റെ ദൈവ ഭക്തിയുള്ള ചിന്തകളെ നാം അനുസ്മരിക്കുന്നു. റംസാന്റെ പുണ്യമാസം നിലകൊള്ളുന്നതും ഈ ഗുണങ്ങള്‍ക്ക് വേണ്ടിയാണ്,’ പ്രധാനമന്ത്രി പറഞ്ഞു.
സി.ഐ.എസ്.എഫ്. സ്ഥാപക ദിനത്തില്‍ പ്രധാനമന്ത്രി സി.ഐ.എസ്.എഫ്. സേനാംഗങ്ങള്‍ക്ക് ആശംസ നേര്‍ന്നു

കേന്ദ്ര വ്യവസായ സുരക്ഷോ സേനയുടെ സ്ഥാപകദിനത്തില്‍ പ്രധാനമന്ത്രി ശ്രീ. നരേന്ദ്ര മോദി സി.ഐ.എസ്.എഫ്. സേനാംഗങ്ങള്‍ക്ക് ആശംസകള്‍ നേര്‍ന്നു. ‘സ്ഥാപകദിനത്തില്‍ കേന്ദ്ര വ്യവസായ സുരക്ഷോ സേനയ്ക്ക് അഭിനന്ദനങ്ങള്‍. ഇന്ത്യയുടെ പുനരുത്ഥാനത്തിന് ഊര്‍ജം പകരുകയും രാജ്യത്തെ പരസ്പരം ബന്ധിപ്പിക്കുകയും ചെയ്യുന്ന പ്രധാന സ്ഥാപനങ്ങളുടെ സുരക്ഷാ ആവശ്യങ്ങള്‍ ഫലപ്രദമായി നിറവേറ്റുക വഴി വിശിഷ്ടമായിത്തീരാന്‍ സി.ഐ.എസ്.എഫിനു സാധിച്ചിട്ടുണ്ട്’, പ്രധാനമന്ത്രി പറഞ്ഞു.
തുംഗഭദ്ര സ്റ്റീല്‍ പ്രോഡക്ട്‌സ് ലിമിറ്റഡ് അടച്ചു പൂട്ടാനുള്ള തീരുമാനത്തിന് കേന്ദ്ര മന്ത്രിസഭയുടെ അംഗീകാരം

തുംഗഭദ്ര സ്റ്റീല്‍ പ്രോഡക്ട്‌സ് ലിമിറ്റഡ് അടച്ചു പൂട്ടി അതിന്റെ സ്ഥാവര ആസ്തികള്‍ വിറ്റഴിക്കുന്നത് സംബന്ധിച്ച, സാമ്പത്തികാര്യങ്ങള്‍ക്കായുള്ള കേന്ദ്ര മന്ത്രിസഭ സമിതിയുടെ (സി.സി.ഇ.എ) നിര്‍ദ്ദേശം പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകരിച്ചു. തുംഗഭദ്ര സ്റ്റീല്‍ പ്രോഡക്ട്‌സ് ലിമിറ്റഡിന്റെ ബാധ്യതകള്‍ തീര്‍ത്ത ശേഷം കമ്പനിയുടെ പേര് രജിസ്ട്രാര്‍ ഓഫ് കമ്പനീസില്‍നിന്ന് നീക്കം ചെയ്യാനും ഇത് അവസരമൊരുക്കും. ഉദ്യോഗസ്ഥര്‍, ജീവനക്കാര്‍, പണം കടം കൊടുത്തവര്‍ എന്നിവര്‍ക്കുള്ള കുടിശ്ശികകള്‍ തീര്‍ത്തശേഷം കമ്പനി അടച്ചു പൂട്ടാന്‍ 2015 ല്‍ കേന്ദ്ര മന്ത്രിസഭയുടെ സാമ്പത്തികകാര്യ സമിതി അംഗീകാരം നല്‍കിയിരുന്നു. എം.എം.എച്ച് പ്ലാന്റ് 20,000 ചതുരശ്ര മീറ്റര്‍ ഭൂമിയോടൊപ്പം കര്‍ണാടക ഗവണ്‍മെന്റിന് കൈമാറാന്‍ കേന്ദ്ര മന്ത്രിസഭ അംഗീകാരം നല്‍കി. ഹോസ്‌പേട്ടിലുള്ള കമ്പനിയുടെ ഭൂമി കര്‍ണാടക സ്റ്റേറ്റ് ഹൗസിംഗ് ബോര്‍ഡിന്റെ ഉപയോഗത്തിനായി കര്‍ണാടക ഗവണ്‍മെന്റിന് വില്‍ക്കാനും കേന്ദ്ര മന്ത്രിസഭ അംഗീകാരം നല്‍കി. ഏക്കറിന് 66 ലക്ഷം രൂപയ്ക്കാണ് കര്‍ണാടക ഗവണ്‍മെന്റിന് ഭൂമി വിറ്റത്.
ബാഗാനിലെ ആനന്ദാ ക്ഷേത്രം പ്രധാനമന്ത്രി സന്ദര്‍ശിച്ചു

പ്രധാനമന്ത്രി ശ്രീ. നരേന്ദ്ര മോദി ഇന്ന് മ്യാന്‍മാറിലെ ബാഗാനിലുള്ള ആനന്ദാ ക്ഷേത്രം സന്ദര്‍ശിച്ചു. പന്ത്രണ്ടാം നൂറ്റാണ്ടിന്റെ തുടക്കത്തില്‍ നിര്‍മ്മിച്ച ബുദ്ധമത ക്ഷേത്രമാണിത്. ഈ ക്ഷേത്രത്തിന്റെ ഘടനാപരമായ പരിരക്ഷയും രാസ സംരക്ഷണവും ആര്‍ക്കിയോളജിക്കല്‍ സര്‍വ്വേ ഓഫ് ഇന്ത്യയാണ് നിര്‍വ്വഹിക്കുന്നത്. കഴിഞ്ഞ വര്‍ഷത്തെ ഭൂകമ്പം മൂലമുണ്ടായ നാശ നഷ്ടങ്ങളെ തുടര്‍ന്ന് പുനരുദ്ധാരണ പ്രവര്‍ത്തനങ്ങള്‍ നടന്നു വരികയാണ്. ക്ഷേത്രത്തില്‍ നടക്കുന്ന പുനരുദ്ധാരണ പ്രവര്‍ത്തനങ്ങളുടെ ചിത്രം പ്രധാനമന്ത്രിയെ കാണിച്ചു. ക്ഷേത്രം പ്രതിക്ഷണം ചെയ്ത പ്രധാനമന്ത്രി പ്രാര്‍ത്ഥനയും നടത്തി. പുനരുദ്ധാരണ പ്രവര്‍ത്തനങ്ങളുടെ വിശദാംശങ്ങള്‍ ആര്‍ക്കിയോളജിക്കല്‍ സര്‍വ്വേ ഓഫ് ഇന്ത്യ പ്രതിനിധികള്‍ പ്രധാനമന്ത്രിക്ക് വിശദീകരിച്ച് കൊടുത്തു. ആനന്ദാ ക്ഷേത്രത്തിലെ സന്ദര്‍ശക പുസ്തകത്തില്‍ ഒപ്പുവച്ച പ്രധാനമന്ത്രി ക്ഷേത്രത്തിന്റെ പുനരുദ്ധാരണ പ്രവര്‍ത്തനങ്ങളില്‍ ഇന്ത്യയുടെ സംഭാവന സൂചിപ്പിക്കുന്ന ഒരു ഫലകവും അനാവരണം ചെയ്തു. ഏഷ്യയിലെ വിവിധ രാജ്യങ്ങളിലെ സുപ്രധാന സംരക്ഷണ പ്രവൃത്തികള്‍ ആര്‍ക്കിയോളജിക്കല്‍ സര്‍വ്വേ ഓഫ് ഇന്ത്യ ഏറ്റെടുത്തിട്ടുണ്ട്. ആനന്ദാ ക്ഷേത്രത്തിന് പുറമേ അഫ്ഗാനിസ്ഥാനിലെ ബാമിയാനിലെ ബുദ്ധ പ്രതിമകള്‍, കമ്പോഡിയയിലെ അങ്കോര്‍ വാട്ട്, കമ്പോഡിയയിലെ തന്നെ താ പ്രോം ക്ഷേത്രം, ലാവോസിലെ വാറ്റ് ഫൂ ക്ഷേത്രം, വിയറ്റ്‌നാമിലെ മൈ സണ്‍ ക്ഷേത്രം എന്നിവയും ഇവയിലുള്‍പ്പെടും.
ട്രേഡ് റെമഡി സഹകരണത്തിനായി ഇന്ത്യയും കൊറിയയുമായുള്ള ധാരണാപത്രത്തിനു മന്ത്രിസഭയുടെ അംഗീകാരം

ട്രേഡ് റെമഡി സഹകരണത്തിനായുള്ള ഇന്ത്യ-കൊറിയ ധാരണാപത്രത്തിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാലപ്രാബല്യത്തോടെ അംഗീകാരം നല്‍കി. കൊറിയന്‍ പ്രസിഡന്റ് 2018 ജൂലൈയില്‍ ഇന്ത്യ സന്ദര്‍ശിച്ച വേളയിലായിരുന്നു ധാരണാപത്രം ഒപ്പുവെക്കപ്പെട്ടത്. ആന്റി ഡംപിങ്, സബ്‌സിഡിയും തത്തുല്യവുമായ സുരക്ഷാസംവിധാനങ്ങള്‍ തുടങ്ങി ഉഭയകക്ഷിവ്യാപാര ബന്ധം ദൃഢപ്പെടുത്തുന്നതിനായി ട്രേഡ് റെമഡീസ് രംഗത്ത് ഇരു രാജ്യങ്ങളും തമ്മിലുള്ള സഹകരണം മെച്ചപ്പെടുന്നതിനു ധാരണാപത്രം ഉപകരിക്കും.
അഫ്ഗാനിസ്ഥാന്‍ പ്രസിഡന്റിന്റെ ഇന്ത്യാ സന്ദര്‍ശനം

പ്രധാനമന്ത്രി ശ്രീ. നരേന്ദ്ര മോദിയുടെ ക്ഷണ പ്രകാരം അഫ്ഗാനിസ്ഥാന്‍ പ്രസിഡന്റ് ഡോ. മുഹമ്മദ് അഷ്‌റഫ് ഗനി ഇന്ന് (2018 സെപ്റ്റംബര്‍ 19) ഇന്ത്യ സന്ദര്‍ശിച്ചു. ഇന്ത്യയും അഫ്ഗാനിസ്ഥാനും തമ്മിലുള്ള ബഹുമുഖവും, തന്ത്രപരവുമായ പങ്കാളിത്തത്തിന്റെ പുരോഗതി ഇരു നേതാക്കളും അവലോകനം ചെയ്യുകയും അനുകൂലമായി വിലയിരുത്തുകയും ചെയ്തു. ഒരു ദശലക്ഷം ഡോളര്‍ പിന്നിട്ട ഉഭയകക്ഷി വ്യാപാരത്തിന്റെ പുരോഗതിയില്‍ അവര്‍ സംതൃപ്തി രേഖപ്പെടുത്തി. ഇക്കൊല്ലം സെപ്റ്റംബര്‍ 12 മുതല്‍ 15 വരെ മുംബൈയില്‍ സംഘടിപ്പിച്ച ഇന്ത്യാ- അഫ്ഗാനിസ്ഥാന്‍ വ്യാപാര നിക്ഷേപ പ്രദര്‍ശനത്തിന്റെ വിജയകരമായ പരിസമാപ്തിയെ രണ്ട് നേതാക്കളും അഭിനന്ദിച്ചു. ഛാബാഹര്‍ തുറമുഖം വഴിയും, വ്യോമ ചരക്ക് ഇടനാഴി വഴിയും ബന്ധപ്പെടല്‍ ശക്തിപ്പെടുത്താനുള്ള നിശ്ചയദാര്‍ഢ്യവും അവര്‍ പ്രകടിപ്പിച്ചു. അടിസ്ഥാന സൗകര്യ വികസനം, മനുഷ്യ വിഭവ ശേഷി വികസനം, അഫ്ഗാനിസ്ഥാനിലെ മറ്റ് ശേഷി വികസന പദ്ധതികള്‍ തുടങ്ങിയവയില്‍ പുതിയ വികസന പങ്കാളിത്തം ശക്തിപ്പെടുത്താനും ധാരണയായി. അഫ്ഗാനിസ്ഥാനിലും അവിടത്തെ ജനങ്ങളിലും ഭീകരവാദവും, തീവ്രവാദവും അടിച്ചേല്‍പ്പിച്ച വെല്ലുവിളികള്‍ നേരിടുന്നതിനും, സമാധാനവും, അനുരഞ്ജനവും സാധ്യമാക്കുന്നതിന് തന്റെ ഗവണ്‍മെന്റ് കൈക്കൊണ്ട് വരുന്ന നടപടികളെ കുറിച്ച് പ്രസിഡന്റ് ശ്രീ. ഗനി പ്രധാനമന്ത്രിയെ ധരിപ്പിച്ചു. അഫ്ഗാനിസ്ഥാനെ സമാധാന പൂര്‍ണ്ണവും, ഏവരെയും ഉള്‍ക്കൊള്ളുന്നതുമായ ഒരു ഏകീകൃത ജനാധിപത്യ രാഷ്ട്രമായി തുടരുന്നതിന് സഹായിക്കുന്ന തരത്തില്‍ അഫ്ഗാനിസ്ഥാന്‍ നേതൃത്വം കൊടുക്കുന്ന, അഫ്ഗാനിസ്ഥാന്റെ ഉടമസ്ഥതയിലുള്ള, അഫ്ഗാനിസ്ഥാന്റെ നിയന്ത്രണത്തിന് കീഴിലുള്ള സമാധാന, അനുരഞ്ജന പ്രക്രിയയ്ക്ക് ഇന്ത്യയുടെ പിന്‍തുണ പ്രധാനമന്ത്രി ആവര്‍ത്തിച്ച് വ്യക്തമാക്കി. ഇതിലേയ്ക്കുള്ള അഫ്ഗാനിസ്ഥാന്‍ ഗവണ്‍മെന്റിന്റെ ശ്രമങ്ങള്‍ക്ക് അഫ്ഗാനിസ്ഥാന്റെ സുരക്ഷയും, പരാമാധികാരവും സംരക്ഷിക്കുന്നതിന് ഇന്ത്യയുടെ അചഞ്ചലമായ പ്രതിബദ്ധത പ്രധാനമന്ത്രി ഊന്നിപ്പറഞ്ഞു. അഫ്ഗാനിസ്ഥാനില്‍ വിലപ്പെട്ട നിരവധി ജീവനുകള്‍ വന്‍തോതില്‍ നഷ്ടപ്പെടുത്തിയ ഭീകരാക്രമണങ്ങളെയും, അക്രമങ്ങളെയും അര്‍ത്ഥശങ്കയ്ക്കിടയില്ലാത്ത വിധം അപലപിച്ച പ്രധാനമന്ത്രി, ഭീകരതയ്‌ക്കെതിരെയുള്ള അഫ്ഗാന്‍ ജനതയുടെയും, ആ രാജ്യത്തെ ദേശീയ സുരക്ഷാ സേനകളുടെയും പോരാട്ടത്തിന് ഐക്യദാര്‍ഢ്യവും പ്രകടിപ്പിച്ചു. വിവിധ അന്താരാഷ്ട്ര വേദികളിലെ പ്രവര്‍ത്തനങ്ങളില്‍ രണ്ട് രാജ്യങ്ങളുടെയും കൂടിയാലോചനകളിലും, ഏകോപനത്തിലും ഇരു നേതാക്കളും സംതൃപ്തി രേഖപ്പെടുത്തി. ഈ സഹകരണം കൂടുതല്‍ ശക്തിപ്പെടുത്തുന്നതിനും, സമാധാനവും, ഭദ്രതയും, പുരോഗതിയും, സമൃദ്ധിയും കൈവരിക്കുന്നതിന് തങ്ങളുടെ മേഖലാ, അന്താരാഷ്ട്ര പങ്കാളികളുമായി കൂടുതല്‍ അടുത്ത് പ്രവര്‍ത്തിക്കുന്നതിനും വേണ്ടി ശ്രമിക്കാനും ഇരുനേതാക്കളും തീരുമാനിച്ചു.
രാഷ്ട്രീയ യുവ സശാക്തീകരണ്‍ പദ്ധതി 2017-18 മുതല്‍ 2019-20 വരെ തുടരാന്‍ മന്ത്രിസഭയുടെ അനുമതി

ഇ.എഫ്.സി. ശുപാര്‍ശ പ്രകാരം 1160 കോടി രൂപയുടെ ബജറ്റ് വിഹിതത്തോടെ രാഷ്ട്രീയ യുവ സശക്തീകരണ്‍ പദ്ധതി 2017-18 മുതല്‍ 2019-20 വരെ തുടരുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. സവിശേഷതകള്‍: 12ാമത് എഫ്.വൈ.പി. കാലയളവില്‍ ധനമന്ത്രാലയവും നിതി ആയോഗുമായി നടത്തിയ ചര്‍ച്ചകളുടെ അടിസ്ഥാനത്തില്‍ എട്ടു പദ്ധതികള്‍ രാഷ്ട്രീയ യുവ സശക്തീകരണ പദ്ധതിയുടെ കീഴിലാക്കി. ഇതു പദ്ധതികള്‍ നടപ്പാക്കുന്നതിലുള്ള ഏകോപനം സുഗമമാക്കുകയും ലഭ്യമായ വിഭവങ്ങള്‍ ഉപയോഗപ്പെടുത്തി കൂടുതല്‍ നേട്ടം ഉണ്ടാക്കുന്നതിനു സഹായകമാവുകയും ചെയ്തു. ദേശീയ യുവജന നയം, 2014ലെ നിര്‍വചനത്തിന് അനുസൃതമായി 15-29 പ്രായവിഭാഗത്തില്‍ പെടുന്ന യുവാക്കളായിരിക്കും പദ്ധതിയുടെ ഗുണഭോക്താക്കള്‍. പദ്ധതിയില്‍ കൗമാരപ്രായക്കാര്‍ക്കായുള്ള ഘടകങ്ങള്‍ 10 മുതല്‍ 19 വരെ വയസ്സില്‍പ്പെട്ടവര്‍ക്കു സഹായകമാകും. രാഷ്ട്രീയ യുവ സശാക്തീകരണ പദ്ധതിയിലെ എട്ട് ഉപ പദ്ധതികള്‍: 1. നെഹ്രു യുവകേന്ദ്ര സംഘാതന്‍ (എന്‍.വൈ.കെ.എസ്.) 2. ദേശീയ യുവ കോര്‍പ്‌സ് (എന്‍.വൈ.സി.) 3. യുവാക്കള്‍ക്കും കൗമാരക്കാര്‍ക്കുമായുള്ള ദേശീയ പദ്ധതി (എന്‍.പി.വൈ.എ.ഡി.) 4. രാജ്യാന്തര സഹകരണം 5. യൂത്ത് ഹോസ്റ്റലുകള്‍ (വൈ.എച്ച്.) 6. സ്‌കൗട്ടിങ് ആന്‍ഡ് ഗൈഡിങ് സംഘടനകള്‍ക്കുള്ള സഹായം 7. ദേശീയ അച്ചടക്ക പദ്ധതി (എന്‍.ഡി.എസ്.) 8. ദേശീയ യുവ നേതൃ പദ്ധതി (എന്‍.വൈ.എല്‍.പി.) പശ്ചാത്തലം: യുവജനക്ഷേമ, കായിക മന്ത്രാലയം 12ാമത് പഞ്ചവല്‍സര പദ്ധതിക്കാലം മുതല്‍ നടത്തിവരുന്ന പദ്ധതിയാണ് രാഷ്ട്രീയ യുവ സശാക്തീകരണ പദ്ധതി. യുവാക്കളെ രാഷ്ട്രനിര്‍മാണ പ്രവര്‍ത്തനങ്ങളിലേക്കു തിരിച്ചുവിടുന്നതിനായി അവരുടെ വ്യക്തിത്വപരവും നേതൃപരവുമായ ശേഷി വര്‍ധിപ്പിക്കുകയാണു പദ്ധതിയുടെ ലക്ഷ്യം.
റെയില്‍വേ ജീവനക്കാര്‍ക്ക് ഉല്‍പ്പാദനക്ഷമതാ ബന്ധിത ബോണസിന് മന്ത്രിസഭയുടെ അംഗീകാരം

യോഗ്യതയുള്ള എല്ലാ ഗസറ്റഡിതര ജീവനക്കാര്‍ക്കും 2017-18 സാമ്പത്തിക വര്‍ഷത്തില്‍ 78 ദിവസത്തെ വേതനത്തിന് തുല്യമായ തുക ബോണസായി നിശ്ചയിച്ചു. ഏകദേശം 11.91 ലക്ഷം റെയില്‍വേ ജീവനക്കാര്‍ക്ക് ഇതിന്റെ ഗുണം ലഭിക്കും. 2044.31 കോടി രൂപയുടെ ചെലവ് കണക്കാക്കുന്നു. റെയില്‍വേയിലെ യോഗ്യരായ (ആര്‍.പി.എഫ്-ആര്‍.പി.എസ്.എഫ് ഒഴികെ) എല്ലാ ഗസറ്റഡിതര ജീവനക്കാര്‍ക്കും 78 ദിവസത്തെ വേതനത്തിന് തുല്യമായ തുക 2017-18 വര്‍ഷത്തെ ഉല്‍പ്പാദനക്ഷമതാ ബന്ധിത ബോണസായി നല്‍കുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. റെയില്‍വേ ജീവനക്കാര്‍ക്ക് 78 ദിവസത്തെ ബോണസ് നല്‍കുന്നതിന് 2044.31 കോടി രൂപയുടെ ചെലവ് വരുമെന്നാണ് കണക്കാക്കുന്നത്. ബോണസിന് അര്‍ഹതയുള്ള ഗസറ്റഡിതര റെയില്‍വേ ജീവനക്കാരുടെ വേതനം പ്രതിമാസം 7000 രൂപയായി നിജപ്പെടുത്തി. യോഗ്യതയുള്ള റെയില്‍വേ ജീവനക്കാര്‍ക്ക് 78 ദിവസത്തേക്ക് പരമാവധി ലഭിക്കാവുന്ന തുക 17,951 രൂപയായിരിക്കും. ഈ തീരുമാനത്തിലൂടെ 11.91 ലക്ഷം റെയില്‍വേ ജീവനക്കാര്‍ക്ക് ഗുണമുണ്ടാകുമെന്നാണ് കണക്കാക്കുന്നത്. രാജ്യത്താകമാനം പരന്നുകിടക്കുന്ന എല്ലാ ഗസറ്റഡ് ഇതര റെയില്‍വേ ജീവനക്കാരും (ആര്‍.പി.എഫ്, ആര്‍.പി.എസ്.എഫ് ഒഴികെ) ഉല്‍പ്പാദനക്ഷമതാ ബന്ധിത ബോണസിന് അര്‍ഹരായിരിക്കും. എല്ലാ വര്‍ഷവും ദസറ-പൂജ അവധികള്‍ക്ക് മുമ്പാണ് റെയില്‍വേയിലെ യോഗ്യരായ ജീവനക്കാര്‍ക്ക് ബോണസ് നല്‍കുന്നത്. ഈ വര്‍ഷവും അവധിക്ക് മുമ്പായി മന്ത്രിസഭയുടെ തീരുമാനം നടപ്പാക്കണം. 2017-18 വര്‍ഷത്തെ പി.എല്‍.ബിയായി 78 ദിവസത്തെ വേതനത്തിന് തുല്യമായ തുക നല്‍കുന്നത് റെയില്‍വേയുടെ പ്രകടനം മെച്ചപ്പെടുത്തുന്നതിന് വേണ്ടി ജീവനക്കാര്‍ക്ക് പ്രവര്‍ത്തിക്കാനുള്ള പ്രചോദനമാകുമെന്ന് പ്രതീക്ഷിക്കുന്നു. പശ്ചാത്തലം: ഉല്‍പ്പാദനക്ഷമതാ ബന്ധിത ബോണസ് എന്ന ആശയം 1979-80 കളില്‍ നടപ്പാക്കിയ കേന്ദ്ര ഗവണ്‍മെന്റിന്റെ പ്രഥമ വകുപ്പാണ് റെയില്‍വേ. രാജ്യത്തിന്റെ സമ്പദ്ഘടനയുടെ പ്രകടനത്തിന് വേണ്ട പശ്ചാത്തല സൗകര്യമെന്ന സുപ്രധാന പങ്ക് വഹിക്കുന്നതായിരുന്നു അന്ന് ഇത് നടപ്പാക്കുമ്പോള്‍ ഉണ്ടായിരുന്ന പരിഗണന. റെയില്‍വേയുടെ മൊത്തത്തിലുള്ള പ്രവര്‍ത്തനത്തിന്റെ അടിസ്ഥാനത്തിലാണ് 1965-ലെ ‘ദി പേയ്‌മെന്റ് ഓഫ് ബോണസ് ആക്ടി’നെ ആധാരമാക്കിയുള്ള ബോണസിന് പകരം ഉല്‍പ്പാദനക്ഷമതാ ബന്ധിത ബോണസ് എന്ന ആശയം നടപ്പാക്കിയത്.
പ്രയാഗ്‌രാജിലെ കുംഭമേള പ്രധാനമന്ത്രി നാളെ സന്ദര്‍ശിക്കും

പ്രയാഗ്‌രാജിലെ കുംഭമേള പ്രധാനമന്ത്രി ശ്രീ. നരേന്ദ്ര മോദി നാളെ സന്ദര്‍ശിക്കും. കുടിവെള്ള, ശുചിത്വ മന്ത്രാലയം സംഘടിപ്പിക്കുന്ന സ്വച്ഛ് കുംഭ്, സ്വച്ഛ് ആഭാര്‍ പരിപാടിയില്‍ അദ്ദേഹം സംബന്ധിക്കും. സഫായി കര്‍മചാരിമാര്‍, സ്ച്ഛഗ്രാഹികള്‍, പൊലീസ് ഉദ്യോഗസ്ഥര്‍, നാവിക്കുമാര്‍ എന്നിവര്‍ക്കുള്ള സ്വച്ഛ് കുംഭ്, സ്വച്ഛ് ആഭാര്‍ അവാര്‍ഡുകള്‍ പ്രധാനമന്ത്രി വിതരണം ചെയ്യും. സ്വച്ഛ് സേവാ സമ്മാന്‍ പാക്കേജിനെക്കുറിച്ചുള്ള ഡിജിറ്റല്‍ അനൗണ്‍സ്‌മെന്റ് ഉണ്ടായിരിക്കും. പ്രധാനമന്ത്രി പിന്നീട് പൊതുസമ്മേളനത്തെ അഭിസംബോധന ചെയ്യും. അദ്ദേഹം ത്രീവേണീസംഗമത്തില്‍ സ്‌നാനം ന്ടത്തുന്നുമുണ്ട്. പ്രയാഗ്‌രാജില്‍ സഫായി കര്‍മചാരികളുമായി പ്രധാനമന്ത്രി സംവദിക്കും. കുംഭമേള സമയത്തു ശുചിത്വം ഉറപ്പാക്കാന്‍ മുമ്പില്ലാത്ത ഒരുക്കങ്ങളാണ് പ്രയാഗ്‌രാജില്‍ ഇത്തവണ നടത്തിയത്. കുംഭമേള ശുചിത്വപൂര്‍ണമാക്കുന്നതില്‍ നിര്‍ണായക പങ്കു വഹിച്ചവരെ സ്വച്ഛ് കുംഭ് സ്വച്ഛ് ആഭാര്‍ അവാര്‍ഡുകള്‍ നല്‍കുക വഴി പ്രധാനമന്ത്രി ആദരിക്കും.